Astrid Carøe (SF), 2023-04-27:
Tak for det.
Jeg er utrolig stolt af den aftale, vi lavede med den tidligere regering om også nu at få øremærket barsel til fædre efter at have haft øremærket barsel til mødre i utrolig mange år.
Jeg var ærgerlig over, at det var et direktiv fra EU, der skulle afgøre det.
Vi har i SF længe gerne ville have øremærket barsel til begge forældre
, men ikke desto mindre var det EU, der endnu en gang på ligestillingsområdet kom og reddede os.
Jeg synes, det er ærgerligt, at det skal være sådan hver gang, men ikke desto mindre havde det her et godt udfald.
Det er godt med øremærket barsel til faren, fordi det sikrer fædres rettigheder.
Derfor kan det også nogle gange undre mig, at de borgerlige er så meget imod det her, når man på så mange områder har øje for, hvad mænd ikke har ret til, som kvinder ret til.
I den her aftale fik vi jo faktisk ligestillet fædre med mødre.
Og det er særlig godt, fordi utallige undersøgelser viser, at de danske mænd rigtig gerne vil tage den her barsel, som de nu har fået en ret til, men som det var svært for dem at få lov til at tage tidligere.
Det får vi forhåbentlig ændret på nu.
Når det så er sagt, vil vi i SF generelt gerne have mere barselsorlov til familierne.
Der er vist ikke nogen tvivl om, at SF har haft meget fokus på det her med at få ro på – ro på for børnene, ro på i familierne og ro på i hverdagen – og det mener vi stadig væk.
Det sagde vi i øvrigt også i forhandlingerne, men da vi ikke havde 2,6 mia. kr. til at fordele nye barselsuger med, var det ikke noget, der kunne lade sig gøre i den forbindelse.
Vi arbejder på at få udvidet barslen, hvor vi kan.
Vi har her tidligere på ugen fået igennem i finansloven, at man får 26 uger ekstra, hvis man får tvillinger – det er jeg utrolig stolt over – og på den måde arbejder vi alle de steder, vi kan, for at sikre mere barsel til familierne.
Ideelt set så vi gerne en fordeling, der hed 20-20-20, altså 20 uger til moren, 20 uger til faren og 20 uger til deling.
Det er der lidt lang vej hen imod, og derfor tager vi et skridt ad gangen.
Yderligere 9 uger ville jo være et fint skridt at starte med, men det koster bare 2,6 mia. kr.
Hvis man havde fundet de penge et andet sted end på ulandsbistanden, kunne vi måske have snakket om det, men jeg synes faktisk, det er helt absurd, at man foreslår at spare penge på ulandsbistanden i en tid, hvor der er klimakrise og tørke på Afrikas Horn, hvor der stadig væk er piger og kvinder, der lever under kummerlige forhold rundtomkring i verden, og hvor der er flygtninge, der flygter både fra klimaforandringerne, men også fra krige rundtomkring i verden.
Alle de steder er der brug for Danmarks hjælp.
Jeg er faktisk enormt stolt af, at vi bruger så meget af vores ulandsbistand på kvinder og piger rundtom i verden, så de får flere rettigheder, end de har i dag, og det skal vi selvfølgelig ikke skære ned på for at sikre mere barsel til de danske familier.
Vi kan godt gøre begge dele – det er jeg helt overbevist om.
Med de ord vil jeg sige, at vi i SF er imod det her beslutningsforslag, selv om vi på sigt gerne vil udvide barslen endnu mere og give familierne mere ro på.
Og så skulle jeg hilse fra Radikale Venstre, som ikke kunne være her, og sige, at de heller ikke støtter forslaget.